IZVEDBENA UREDBA KOMISIJE (EU) 2021/2069

z dne 25. novembra 2021

o spremembi Priloge VI k Izvedbeni uredbi (EU) 2019/2072, kar zadeva vnos jedilnega krompirja iz Bosne in Hercegovine, Črne gore in Srbije v Unijo ter razveljavitvi izvedbenih sklepov 2012/219/EU in (EU) 2015/1199

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 40(2) Uredbe,

ob upoštevanju naslednjega:

(1) Vnos 17 Priloge VI k Izvedbeni uredbi Komisije (EU) 2019/2072 (2) prepoveduje vnos gomoljev vrst Solanum L. in njihovih hibridov, razen tistih iz vnosov 15 in 16 Uredbe, v Unijo, vključno z gomolji Solanum tuberosum L. (v nadaljnjem besedilu: zadevna rastlina) s poreklom iz nekaterih tretjih držav.

(2) Navedena prepoved ne velja za evropske tretje države in posebna območja, ki so navedeni v vnosu 17, četrti stolpec, točka (b), Priloge VI k Izvedbeni uredbi (EU) 2019/2072, če so priznani kot prosti organizma Clavibacter sepedonicus (Spieckermann in Kotthoff) Nouioui et al. (v nadaljnjem besedilu: navedeni škodljivi organizem), ki povzroča bolezen krompirjeve obročkaste gnilobe, ali če je njihova zakonodaja priznana kot enakovredna pravilom Unije o zaščiti pred navedenim škodljivim organizmom.

(3) Informacije iz letnih preiskav v obdobju med 2010 in 2020, ki jih je predložila Črna gora, ter informacije, zbrane med revizijo sektorja krompirja, ki jo je Komisija izvedla novembra 2019, kažejo, da navedeni škodljivi organizem v Črni gori ni bil navzoč. Navedena država je pripravila zadovoljiv akcijski načrt za nadaljnje ukrepe v odziv na priporočila končnega poročila revizije o izboljšanju nadzora nad zdravjem rastlin v sektorju krompirja. Zato je primerno Črno goro priznati kot prosto organizma Clavibacter sepedonicus (Spieckermann in Kotthoff) Nouioui et al. in dovoliti vnos jedilnega krompirja iz Črne gore v Unijo, saj se šteje kot prost navedenega škodljivega organizma.

(4) Izvedbena sklepa Komisije 2012/219/EU (3) in (EU) 2015/1199 (4) priznavata Srbijo oziroma Bosno in Hercegovino kot prosti navedenega škodljivega organizma.

(5) Ker se na podlagi zadevnih rezultatov preiskav in revizij razmere v Bosni in Hercegovini ter Srbiji od sprejetja navedenih izvedbenih sklepov niso spremenile, bi bilo treba navedeni tretji državi šteti kot prosti navedenega škodljivega organizma in dovoliti vnos jedilnega krompirja, pridelanega na njunih ozemljih, v Unijo.

(6) Da se zagotovi, da Bosna in Hercegovina, Črna gora, Srbija ter Združeno kraljestvo ostanejo prosti navedenega škodljivega organizma, bi bilo treba od navedenih tretjih držav zahtevati, da Komisiji vsako leto do 30. aprila predložijo rezultate preiskav predhodnega leta, ki potrjujejo, da navedeni škodljivi organizem ni navzoč na njihovih ozemljih, saj bi to zagotovilo najprimernejše obdobje za ustrezno zbiranje in predložitev navedenih rezultatov.

(7) Vnos 17, četrti stolpec, točki (b) in (c), Priloge VI k Izvedbeni uredbi (EU) 2019/2072 bi bilo zato treba ustrezno spremeniti, da bi se nanašal tudi na Bosno in Hercegovino, Črno goro, Srbijo ter Združeno kraljestvo.

(8) Zaradi pravne jasnosti bi bilo treba izvedbena sklepa 2012/219/EU in (EU) 2015/1199 razveljaviti.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga VI k Izvedbeni uredbi (EU) 2019/2072 se spremeni v skladu s Prilogo k tej uredbi.

Člen 2 Izvedbena sklepa 2012/219/EU in (EU) 2015/1199 se razveljavita.

Člen 3 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 25. novembra 2021 Za Komisijo predsednica Ursula VON DER LEYEN

(1) UL L 317, 23.11.2016, str. 4.

(2) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(3) Izvedbeni sklep Komisije 2012/219/EU z dne 24. aprila 2012 o priznanju Srbije kot neokužene s Clavibacter michiganensis ssp. sepedonicus (Spieckerman in Kotthoff) Davis et al. (UL L 114, 26.4.2012, str. 28).

(4) Izvedbeni sklep Komisije (EU) 2015/1199 z dne 17. julija 2015 o priznanju Bosne in Hercegovine kot nenapadene z organizmom Clavibacter michiganensis ssp. sepedonicus (Spieckerman in Kotthoff) Davis et al. (UL L 194, 22.7.2015, str. 42).